Vrou sterf in tieraanval: 'Sy het haar lewe aan dié diere gewy' | Maroela Media
Vivienne McKenzie by 'n tier. Foto: Facebook
Die vrou wat die naweek deur 'n tier doodgebyt is in 'n reservaat naby Philippolis in die Vrystaat, het die afgelope dekade haar lewe daaraan gewy om dié diere te beskerm.
Vivienne McKenzie is Saterdagoggend in die Laohu Valley-reservaat deur 'n vyf jaar oue tiermannetjie doodgebyt. Heinrich Funck, bestuurder van die reservaat, het nie die presiese besonderhede rondom die aanval bekend gemaak nie, maar wel gesê die voorval het tydens 'n roetineproses plaasgevind en dat die plaaslike owerhede sowel as die reservaat ondersoek instel.
Die tier genaamd Beta moes van kant gemaak word tydens die voorval. Hy is in Julie 2011 in die reservaat gebore.
Funck het gesê die personeel van die reservaat, asook die personeel van Save China's Tigers en die China Tiger Project is platgeslaan deur die dood van McKenzie. Sy was die toesighouer van die tiere.
Vivienne McKenzie. Foto: Facebook
"Vivienne het die laaste tien jaar van haar lewe gewy aan die sorg en beskerming van bedreigde Suid-Chinese tiere. Sy was die toesighouer van die tiere in die reservaat wat in 2002 gestig is as 'n sentrum vir die teling van die kritiek bedreigde Suid-Chinese tier." McKenzie is in Zimbabwe gebore en het in KwaZulu-Natal grootgeword. Volgens Funck het McKenzie haar werk beskryf as 'n "droom wat bewaarheid is".
"Ons innige meegevoel aan haar familie en vriende met hul tragiese verlies. Ek en die ander personeellede is in skok en ons rou oor die vrou wat haar werk met passie, ywer, humor en vreugde aangepak het. Ons kan nie ons werk sonder haar voorstel nie en sal haar altyd onthou vir die belangrike rol wat sy gespeel het in die bewaring van die bedreigde tiere," het Funck gesê.
Die Laohu Valley-reservaat is nie oop vir die publiek nie aangesien die tiere gerehabiliteer word sodat hulle eendag weer in beskermde bewaringsgebiede in China vrygelaat kan word.
Pta-egpaar in huis doodgeskiet
n Tier en n Luiperd bly lewensgevaarlik, meer as ander katte
Hoekom die tier doodmaak??? Ek glo dit was nalatigheid!! Gaan mens nou die mamba doodmaak omdat hy in die dieretuin iemand pik? Dit is 'n tier se manier!
Innige simpatie met naasbestaandes. Hoop haar dood het ander wildbewaarders laat onthou dat niemand enige dier, selfs jou huishond se aksies kan voorspel nie.
Roetiene gebeurtenis? Daar bestaan nie iets soos n mak wilde dier nie. Maak.nie saak hoe MAK die mensdom homself ag tussen hulle nie! Hartseer wat kon voorkom word…asook die dood van n dier wat sy instink gevolg het.